
[bookmark: TextBodyBegin]Európsky parlament,
–	so zreteľom na žiadosť o zbavenie Grzegorza Brauna imunity, ktorá bola doručená listom generálneho prokurátora Poľska zo 4. septembra 2025, ktorým bola postúpená žiadosť krakovskej pobočky Ústavu pamäti národa – Komisie pre stíhanie zločinov proti poľskému národu (Oddział Instytutu Pamięci Narodowej w Krakowie – Komisja Ścigania Zbrodni przeciwko Narodowi Polskiemu) v súvislosti s trestným konaním začatým proti nemu a ktorá bola oznámená v Európskom parlamente 6. októbra 2025,
–	so zreteľom na skutočnosť, že sa predpokladá, že Grzegorz Braun sa vzdal svojho práva byť vypočutý v súlade s článkom 9 ods. 6 rokovacieho poriadku,
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019[footnoteRef:1], [1:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115. ] 

–	so zreteľom na článok 105 ods. 2 a 5 Ústavy Poľskej republiky,
–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A10-0076/2026),
[bookmark: _Hlk222405545]A.	keďže generálny prokurátor Poľska postúpil listom zo 4. septembra 2025 žiadosť krakovskej pobočky Ústavu pamäti národa – Komisie pre stíhanie zločinov proti poľskému národu (Oddział Instytutu Pamięci Narodowej w Krakowie – Komisja Ścigania Zbrodni przeciwko Narodowi Polskiemu) o zbavenie imunity Grzegorza Brauna, poslanca Európskeho parlamentu zvoleného v Poľsku, v súvislosti s viacerými údajnými trestnými činmi, ku ktorým došlo v roku 2025;
B.	keďže podľa žiadosti Grzegorz Braun 10. júla 2025 v Jedwabnom (vojvodstvo Podlaskie) počas rozhlasového rozhovoru verejne a v rozpore so skutočnosťami údajne poprel zločiny genocídy, ktoré v rokoch 1941 až 1944 spáchali príslušníci nemeckej Tretej ríše v koncentračnom a vyhladzovacom tábore KL Auschwitz-Birkenau v Osvienčime; keďže údajný skutok predstavuje trestný čin podľa článku 55 zákona z 18. decembra 1998 o Ústave pamäti národa – Komisii pre stíhanie zločinov proti poľskému národu;
C.	keďže podľa žiadosti Grzegorz Braun 14. júla 2025 vo Varšave počas rozhovoru v podcaste verejne a v rozpore so skutočnosťami údajne poprel zločiny genocídy, ktoré v rokoch 1941 až 1944 spáchali príslušníci nemeckej Tretej ríše v koncentračnom a vyhladzovacom tábore KL Auschwitz-Birkenau v Osvienčime; keďže údajný skutok predstavuje trestný čin podľa článku 55 zákona z 18. decembra 1998 o Ústave pamäti národa – Komisii pre stíhanie zločinov proti poľskému národu;
D.	keďže Grzegorz Braun bol zvolený do Európskeho parlamentu v európskych voľbách v júni 2024, a preto bol v čase údajných trestných činov poslancom Európskeho parlamentu;
E.	keďže údajné trestné činy ani z toho vyplývajúca žiadosť o zbavenie Grzegorza Brauna imunity nesúvisia s jeho názorom alebo hlasovaním pri výkone funkcií v zmysle článku 8 Protokolu č. 7 o výsadách a imunitách Európskej únie;
F.	keďže v článku 9 prvom odseku písm. a) Protokolu č. 7 o výsadách a imunitách Európskej únie sa stanovuje, že v priebehu zasadania Európskeho parlamentu požívajú poslanci Európskeho parlamentu na území svojho vlastného štátu imunitu priznanú členom parlamentu ich členského štátu;
G.	keďže podľa článku 105 ods. 2 a 5 Ústavy Poľskej republiky odo dňa oznámenia výsledkov volieb až do dňa skončenia mandátu nesmie byť poslanec bez súhlasu Sejmu trestne stíhaný ani zadržaný či zatknutý, s výnimkou prípadov, keď je zadržaný pri páchaní trestného činu a keď je jeho zadržanie potrebné na riadny priebeh konania;
[bookmark: _Hlk222405989]H.	keďže účelom imunity podľa Protokolu č. 7 o výsadách a imunitách Európskej únie je chrániť Európsky parlament a jeho poslancov pred súdnymi konaniami v súvislosti s činnosťami vykonávanými pri plnení poslaneckých povinností, ktoré nemožno oddeliť od týchto povinností;
I.	keďže v súlade s článkom 5 ods. 2 rokovacieho poriadku poslanecká imunita nie je osobná výsada poslanca, ale záruka nezávislosti Európskeho parlamentu ako celku a jeho poslancov;
J.	keďže v tomto prípade Európsky parlament nenašiel žiadny dôkaz fumus persecutionis, t. j. skutkové okolnosti, ktoré by naznačovali, že predmetné súdne konanie sa začalo s úmyslom poškodiť politickú činnosť Grzegorza Brauna ako poslanca Európskeho parlamentu;
K.	keďže Európsky parlament nemožno považovať za súd a poslanec nemôže byť v súvislosti s postupom zbavenia imunity považovaný za obvineného[footnoteRef:2]; [2:  	Rozsudok Všeobecného súdu z 30. apríla 2019, Briois/Parlement, T-214/18, ECLI:EU:T:2019:266.] 

1.	rozhodol zbaviť Grzegorza Brauna imunity;
2.	poveruje svoju predsedníčku, aby bezodkladne postúpila toto rozhodnutie a správu gestorského výboru príslušnému orgánu Poľskej republiky a Grzegorzovi Braunovi.

